b'\n_START_ARTICLE_\nKjellstad\n_START_PARAGRAPH_\nKjellstad er et omr\xc3\xa5de i Lier kommune i Buskerud, om lag fire kilometer nord\xc3\xb8st for Drammen. Omr\xc3\xa5det grenser mot Stoppen i s\xc3\xb8r, Huseby i \xc3\xb8st, Vivelstad i vest og Sandaker i nordvest. Kjellstad har noe boligbegyggelse, jordbruksareal og n\xc3\xa6ringsvirksomhet. Europavei 18, samt Drammenbanens gamle tras\xc3\xa9 g\xc3\xa5r over omr\xc3\xa5det.\n_START_SECTION_\nOpprinnelse\n_START_PARAGRAPH_\nOmr\xc3\xa5det har navnet sitt fra Kjellstad g\xc3\xa5rd som ble ryddet i vikingtida og delt i 1694 i vestre og \xc3\xb8stre Kjellstad. Navnet er en sammensetning av mannsnavnet Ketill og sta\xc3\xb0ir, flertall av bosted. Omr\xc3\xa5det ligger p\xc3\xa5 leirgrunn og er relativt flatt.\n_START_SECTION_\nBebyggelse\n_START_PARAGRAPH_\nBebyggelsen strekker seg p\xc3\xa5 begge sider av den ca. en kilometer lange Kjellstadvegen som g\xc3\xa5r fra E18 i \xc3\xb8st til den m\xc3\xb8ter N\xc3\xb8stevegen i vest. Romikabygget, en nedlagt skofabrikk, huser diverse n\xc3\xa6ringsvirksomhet.\n_START_SECTION_\nVei og jernbane\n_START_PARAGRAPH_\nKjellstad stoppested er en nedlagt stasjon p\xc3\xa5 gamle Drammenbanen. Den ble \xc3\xa5pnet i 1916 og stengt i 1973 da Lier\xc3\xa5stunnelen \xc3\xa5pnet og jernbanen ble lagt i ny tras\xc3\xa9. Deler av den nedlagte jernbanelinja er i dag gang- og sykkelvei. Den gamle jernbanelinja strekker seg i en n\xc3\xa6rmest snorrett linje fra Braker\xc3\xb8ya forbi N\xc3\xb8ste, Lierstranda og Kjellstad til Lierbyen._NEWLINE_Norges f\xc3\xb8rste veibom, Kjellstadbommen, l\xc3\xa5 p\xc3\xa5 Kjellstad fra 1975 til nytt\xc3\xa5rsaften 2001. Den finansierte motorveibrua gjennom Drammen, samt andre veiprosjekter i distriktet. Totalt 202.659.712 biler passerte veibommen i de 26 \xc3\xa5rene den var i drift._NEWLINE_Kjellstad er knutepunkt mellom europavei 18, europavei 134 og fylkesvei 285.'